b'\n_START_ARTICLE_\nGeof Darrow\n_START_PARAGRAPH_\nGeoffrey \xe2\x80\x9dGeof\xe2\x80\x9d Darrow (s. 21. lokakuuta 1955, Iowa) on yhdysvaltalainen sarjakuvapiirt\xc3\xa4j\xc3\xa4 ja suunnittelija (designer)._NEWLINE_Opiskeltuaan Chicagossa American Academy of Fine Arts -taidekoulussa h\xc3\xa4n jatkoi opintojaan Hanna-Barberan animaatiostudiolla. Vuonna 1982 h\xc3\xa4n tapasi tunnetun ranskalaisen sarjakuvan tekij\xc3\xa4n M\xc5\x93biuksen Tron-elokuvan tekemisen yhteydess\xc3\xa4. Kaksi vuotta my\xc3\xb6hemmin he tekiv\xc3\xa4t yhdess\xc3\xa4 grafiikkakansion La Cit\xc3\xa9 Feu, joka my\xc3\xb6hemmin julkaistiin englanniksi albumina nimell\xc3\xa4 City of Fire. Darrowin piirrostyyliss\xc3\xa4 n\xc3\xa4kyv\xc3\xa4t selv\xc3\xa4sti eurooppalaiset vaikutteet ja h\xc3\xa4nt\xc3\xa4 voidaankin pit\xc3\xa4\xc3\xa4 amerikkalaisena ligne clairen edustajana. Ruudut ovat t\xc3\xa4ynn\xc3\xa4 yksityiskohtia ja niiss\xc3\xa4 on sekoitettu japanilaisen populaarikulttuurin ja 1950-luvun americanan osasia._NEWLINE_Vuonna 1990 h\xc3\xa4n teki yhdess\xc3\xa4 piirt\xc3\xa4j\xc3\xa4 ja kirjoittaja Frank Millerin kanssa kolmiosaisen sarjakuvaromaanin Hard Boiled. Se pohjautui osittain Philip K. Dickin romaaniin Do Androids Dream of Electric Sheep? (suom. Palkkionmets\xc3\xa4st\xc3\xa4j\xc3\xa4). Hardboiled oli nostalgisen science fictionin, vainoharhaisuuden ja \xc3\xa4\xc3\xa4rimm\xc3\xa4isen v\xc3\xa4kivallan visuaalisesti tehokas yhdistelm\xc3\xa4._NEWLINE_Darrow ja Miller tekiv\xc3\xa4t yhdess\xc3\xa4 my\xc3\xb6s sarjakuva-albumin Iso heppu ja Rusty robottipoika (Big Guy and Rusty the Boy Robot) vuonna 1996. Siin\xc3\xa4 sankarit pelastavat Tokion j\xc3\xa4ttim\xc3\xa4isen liskon kynsist\xc3\xa4. Sankaruus on kuvattu k\xc3\xa4tketyn ironisin s\xc3\xa4vyin. N\xc3\xa4m\xc3\xa4 s\xc3\xa4vyt h\xc3\xa4visiv\xc3\xa4t sarjakuvasta tehdyss\xc3\xa4 animaatiosarjassa J\xc3\xa4tti-robotti ja punap\xc3\xa4\xc3\xa4, joka esitettiin Suomessakin._NEWLINE_Vuonna 1993 ja 1994 Darrow laati kuvituksen roolipelisarjaan Underground (Mayfair Games Inc.)_NEWLINE_Kaikissa kolmessa Matrix-elokuvassa Darrow oli mukana konseptisuunnittelijana (conceptual designer). H\xc3\xa4nen visuaalinen tyylins\xc3\xa4 n\xc3\xa4kyy parhaiten kohtauksessa, jossa Neo her\xc3\xa4\xc3\xa4 biomekaanisesta unestaan. Neon kimppuun hy\xc3\xb6kk\xc3\xa4\xc3\xa4v\xc3\xa4 hy\xc3\xb6nteism\xc3\xa4inen kone on tyypillinen Darrowin kuvittelema monesta eri elementist\xc3\xa4 (n\xc3\xa4yt\xc3\xb6t, metallinivelet, putket) kasattu mekanoidi._NEWLINE_Darrow oli tekem\xc3\xa4ss\xc3\xa4 lyhytik\xc3\xa4ist\xc3\xa4 Matrix-sarjakuvaa. H\xc3\xa4n on piirt\xc3\xa4nyt kansikuvia sarjakuviin Concrete, Transmetropolitan ja Andrew Vachssin Cross. H\xc3\xa4n on my\xc3\xb6s mukana Doc Frankensteinen tekij\xc3\xa4tiimiss\xc3\xa4 (kirjoittanut Wachowskin veljekset, piirt\xc3\xa4nyt Steve Skroce)._NEWLINE_Darrow kirjoittaa itse sarjakuvaansa Shaolin Cowboy (julkaisija Burlyman Entertainment)'